**Základná škola s materskou školou, Jarná ulica 3168/13 Poprad**

**Koncepčný zámer rozvoja školy na obdobie 2011 – 2015**

**Úvod:**

Základná škola s materskou školou, Jarná ulica, Poprad bola slávnostne otvorená 1. septembra 1985 ako nová škola na sídlisku Juh III. K dispozícii bola iba učebňová časť. Postupne sa dobudovali zariadenia ako telocvičňa, školská jedáleň a kuchyňa. Od roku 2001 je škola samostatnou rozpočtovou organizáciou na úseku základného školstva s právnou subjektivitou. S účinnosťou od 1. septembra 2008 bola zriadená Základná škola s materskou školou, Jarná 3168/13, Poprad.

**Analýza súčasného stavu:**

Východiskom pre tvorbu strategického plánu ZŠ s MŠ bola analýza súčasného stavu školy, jej postavenie v meste, vnútorné a vonkajšie podmienky školy, posúdenie silných a slabých stránok, možností a ohrození školy. Do úvahy boli vzaté aj ďalšie okolnosti, vplývajúce na určenie cieľov v rozvoji školy, a to hlavne demografický vývoj v regióne, pre ktorý je charakteristický pokles populácie, sociálna a vzdelanostná úroveň obyvateľstva, málo pracovných príležitostí v okolí, nárast počtu žiakov so špeciálnymi výchovnovzdelávacími

potrebami. Dôležitými faktormi je aj vývoj hosp. a politickej situácie v Slovenskej republike, stav financovania školstva a prebiehajúce reformy v školstve..

**Organizácia školy a jej zložiek:**

Základná škola – Školská jedáleň pri ZŠ

 ŠKD pri ZŠ

 Materská škola - Záborského – Školská jedáleň pri MŠ

 Jarná - Školská jedáleň pri MŠ

Naša škola je základnou školou s materskou školou, ktorej hlavným cieľom je pripraviť žiakov pre život a ďalšie štúdium, ale aj poskytnúť žiakom také vedomosti, na ktorých sa dá stavať aj v budúcnosti. Širokým zameraním vzdelania, ako aj vytváraním podmienok pre výučbu cudzích jazykov, IKT a pre šport poskytuje škola možnosti pre celé spektrum detí. Cieľom výchovy a vzdelávania bude teda všestranný rozvoj osobnosti, aby bol žiak pripravený na zmeny v spoločnosti, na celoživotné vzdelávanie, aby disponoval takými schopnosťami, ktoré mu umožnia rýchle a pružne sa prispôsobiť požiadavkám praxe. K tomu, aby škola splnila vzdelávacie a výchovné ciele musí mať takých pedagogických pracovníkov, ktorí nielen že spĺňajú pedagogickú a odbornú spôsobilosť podľa platnej legislatívy, ale disponujú kľúčovými kompetenciami, orientovanými na žiaka, na edukačný proces, na samovzdelávanie a osobnostný rast.

**Swot analýza:**

* škola sídliskového typu
* výučba cudzích jazykov, IKT, športové triedy
* vzdelávanie MŠ - ZŠ

silné stránky:

* strategická poloha školy v blízkosti najväčších sídlisk JUH
* stabilizovaný kolektív pedagogických pracovníkov so zreteľom na ich kvalifikovanosť
* vybavenosť odborných učební (6 jazykových, 3 informatiky, fyzika, chémia, geografia, výtvarná výchova)
* od septembra 2007 najlepšie podmienky pre šport (nový štadión v správe školy)
* veľmi dobrá vzájomná spolupráca so zriaďovateľom a rodičmi
* široká ponuka pre žiakov (cudzie jazyky od 1. ročníka, športové triedy, jazykové triedy, špecializované oddelenia školského klubu, široká ponuka mimoškolských aktivít – záujmové útvary)

slabé stránky:

* energetická náročnosť prevádzky budovy
* blízkosť konkurenčnej školy
* klesajúca demografická krivka

možnosti:

* zatraktívnenie športových tried so zameraním na klasické lyžovanie a ľahkú atletiku
* zlepšenie propagácie školy
* vytváranie ešte lepších podmienok pre žiakov i zamestnancov školy

obavy:

* nekoncepčné rozhodnutia legislatívnych orgánov
* náhly havarijný stav budov materských škôl

**Vytýčenie dlhodobých priorít školy:**

Vzhľadom na vyššie uvedené skutočnosti sme vytýčili priority rozvoja školy, ktoré spočívajú v plnení týchto úloh :

1. Skvalitňovať výchovno-vzdelávací proces s dôrazom na rozvoj kľúčových kompetencii žiaka, na získavanie informačných, kognitívnych a komunikačných schopností v každom vyučovacom predmete a tiež v mimovyučovacej a mimoškolskej činnosti.

2. Systematicky pracovať na skvalitňovaní školských vzdelávacích programov pre jednotlivé oblasti..

3. Udržať všetky zamerania školy a ich skladbu neustále prispôsobovať požiadavkám praxe.

4. Zintenzívniť propagáciu a náborové aktivity školy v regióne a prezentáciu školy na verejnosti

5. Neustále dopĺňať materiálno-technické vybavenie učební a prostredia školy modernými pomôckami a zariadením.

6. Využívať priestory školy a okolia na organizovanie rôznych foriem mimoškolskej činnosti

7. Organizovať pre žiakov kultúrne, spoločenské a športové akcie

8. Zabezpečiť a stabilizovať kvalifikovaný pedagogický kolektív, ktorému vytvárať dobré podmienky na ďalšie vzdelávanie

9. Zabezpečiť financovanie školy okrem prostriedkov zo štátneho rozpočtu aj z iných zdrojov, napr. cez projekty, z príspevkov rodičov a podnikateľov

10. Pokračovať v rekonštrukcii budov, najmä vo výmene okien a vybudovaní sedlových striech.

Pre splnenie týchto cieľov bude škola sústreďovať svoju pozornosť hlavne na :

- špecifiká, možnosti, potreby a záujmy žiakov

-potreby rodičov žiakov, ich ekonomické a sociálne podmienky

- spoluprácu s kultúrnymi a športovými inštitúciami

-so vzdelávacími a poradenskými inštitúciami

**Strategické ciele:**

1. V oblasti vzdelávania a výchovy hlavným cieľom je vytvárať také podmienky, aby žiaci získavali a rozvíjali kľúčové kompetencie, potrebné pre uplatnenie v spoločnosti, v pracovnom procese i v živote. Ide hlavne o rozvíjanie komunikačných schopností, ústneho i písomného vyjadrovania, využívania IKT, matematickej gramotnosti ,rozvíjanie osobnostných schopnosti, sociálneho cítenia, schopnosti začleniť sa do občianskeho života a chápať a uznávať mravné hodnoty.

**Čiastkové ciele sú :**

-rozvíjať vedomostné a tvorivé zručnosti, ktorých výsledky prezentovať na súťažiach a mimoškolských akciách

-umožniť vzdelávať sa žiakom zo sociálne znevýhodneného prostredia včítane začlenených žiakov, ktorí potrebujú odbornú pomoc.

-kultivovať svoju osobnosť, získavať pracovné návyky, vzbudiť záujem o sústavné celoživotné vzdelávanie, naučiť sa preberať zodpovednosť za svoje správanie i konanie

-pestovať v žiakoch úctu k rodičom, k starším , k nadriadeným a iným autoritám, ku kultúrnym a národným hodnotám a tradíciám

-starať sa a chrániť svoje zdravie, životné prostredie a výsledky práce ľudí

-rešpektovať etické a morálne hodnoty, ako aj práva a povinnosti a zásady spolunažívania občanov

-vytvárať podmienky pre protidrogovú prevenciu, potláčať prejavy neznášanlivosti a šikanovania

-spolupracovať so všetkými inštitúciami a organizáciami, ktoré môžu byť nápomocní pri plnení cieľov školy

2. V oblasti vzťahu školy k rodičom, inštitúciám a verejnosti budeme intenzívne pracovať na budovaní pozitívneho imidžu školy, čo je podmienené plnením týchto čiastkových cieľov:

-informovať verejnosť o aktivitách školy

-zverejniť na vlastnej webovej stránke ŠkVP pre jednotlivé oblasti

-zúčastňovať sa na verejnom živote mesta

-prezentovať na verejnosti úspechy žiakov v oblasti vedomostí, športu, kultúry,

-inovovať propagačný materiál školy

-aktualizovať a zatraktívniť webovú stránku školy

-zúčastňovať sa na spoločenských, kultúrnych, športových a iných podujatiach v rámci mesta, okresu, kraja i republiky

-vypracovať stratégiu vzdelávania od MŠ

3. V rámci modernizácie materiálno-technického vybavenia školy je potrebné plniť tieto

**čiastkové ciele :**

-pokračovať v rekonštrukcii budov

-využiť priestory v areáli sídla školy dobudovaním detského a dopravného ihriska

- systematicky dopĺňať učebné pomôcky

-dbať na úpravu okolia školy výsadbou kvetov a ozdobných drevín

4. Vo vzťahu k zamestnancom v záujme stabilizovať kvalitný pedagogický zbor je potrebné plniť tieto čiastkové ciele :

-vytvoriť systém a kritériá hodnotenia výkonov a kompetencií zamestnancov

-vypracovať a pravidelne vyhodnocovať program adaptačného vzdelávania začínajúcich učiteľov

-vypracovať a sledovať plnenie plánu kontinuálneho vzdelávania, vytvárať pre toto vhodné podmienky a podporu

-do pracovného a organizačného poriadku zapracovať nové úlohy v súlade s platnou legislatívnou úpravou

-zapojiť väčší počet pedagogických zamestnancov do tvorby a realizácie projektov vhodnou motiváciou

-využívať všetky zákonné formy starostlivosti o zamestnancov

Dôležitou súčasťou strategického plánu je stanovenie systému hodnotenia dosiahnutých cieľov, zapracovanie metód a foriem kontroly, spôsob a termín vyhodnocovania a prijímanie opatrení na odstránenie zistených nedostatkov, prípadne na zmeny a doplnenie cieľov. Prípadné zmeny a doplnky budú zaznamenané formou dodatku k strategickému plánu školy.

Poprad 4.9.2011 Mgr. Ján Košťálik